Natten til søndag var Nordjyllands Politi på patrulje i Jerslev, hvor de stødte på en billist i høj fart. Det viste sig, at han også var beruset.

En 29-årig mand med fire andre i bilen forsøgte natten til søndag at stikke af fra politiet. Det lykkedes dog ikke, og manden blev senere anholdt efter en jagt i både bil og til fods gennem flere haver. Han blev løsladt igen i søndag morgen fra detentionen hos Nordjyllands Politi, men kan se frem til flere sigtelser efter nattens spirituskørsel. Jagtet gennem 10 haver Klokken 01.43 kørte en hundepatrulje fra Nordjyllands Politi på Borgergade i Jerslev, og der kom en bil i den modkørende retning med høj fart. Patruljen vendte og kørte efter bilen, som ikke ville standse. Efter en kort jagt gennem byen parkerede bilen, hvorefter føreren stak af. -	Betjenten, der løber efter gerningsmanden, ender med at løbe gennem cirka 10 haver, siger Karsten Højrup Kristensen, der er vagtchef hos Nordjyllands Politi. Flere overtrædelser Efter turen gennem haverne i Jerslev, fik betjenten øje på gerningsmanden og sendte hunden efter ham. Hunden bevogtede manden, indtil betjenten kunne arrestere ham. Manden bliver sigtet for spirituskørsel samt flere færdselovertrædelser - blandt andet for at køre ud fra sin ubetingede vigepligt og for at køre, på trods af at han er frakendt sit kørekort.